Kansallinen Kokoomus r.p. 				Helsinki 22.5.2013

Valtiovarainministeriö
valtiovarainministerio@vm.fi

Asia: Lausunto metropolialueen esiselvityksestä

Metropolialueen osalta hallitus on linjannut, että tarvitaan sekä kuntarakenteen muutosta, että jonkin tyyppistä metropolihallintoa. Asetettujen selvityshenkilöiden työ valmistui maaliskuussa 2013. Metropolialueen kunta- ja palveluratkaisuilla on erityinen merkitys alueen koon, väestömäärän ja kansantaloudellisen merkityksen vuoksi. 

Suomen kuntaperusteinen järjestelmä on hyvä, demokraattinen sekä tehokas ja kestää myös kansainvälisen vertailun kun otetaan huomioon kuntien pohjoismaisittainkin erittäin laaja tehtäväkenttä. Kuntaperusteisessa mallissa demokraattinen ohjaus ja taloudellinen vastuu yhdistyvät. Kuntien varat ja päätösvalta ovat yksissä ja samoissa käsissä. Juuri tämän takia tulevaisuuden Suomea pitää rakentaa vahvan kunnallisen itsehallinnon ja vahvan peruskunnan varaan.  

Kuntarakennelaki on mahdollisuus luoda vahvojen peruskuntien elinvoimainen, toimiva kuntarakenne koko maahan, selkeyttää hallintoa, vahvistaa paikallista demokratiaa, kansalaisten osallistumista ja lähidemokratiaa. Kuntauudistuksen avulla kuntien itsenäisyys vahvistuu, liikkumavara kasvaa myös kuntien yhteistoiminnassa kun tarve lukuisiin monimutkaisiin yhteistoimintaelimiin ja kuntayhtymiin vähenee. 

Kuntauudistuksessa on kyse paljon muusta kuin vain rajojen muuttamisesta. On kyse palvelurakenteen uudistamisesta, palveluiden laadun ja saatavuuden turvaamisesta, alueellisten vahvuuksien hyödyntämisestä, hallinnon keventämisestä ja ammatillisen osaamisen varmistamisesta. Kuntauudistus on laaja kokonaisuus, jossa on kyse rakenteiden ja sisällön uudistamisesta yhdessä. Keskeisiä lainsäädännön hankkeita ovat kuntarakenteen, kuntalain, valtionosuusjärjestelmän ja sosiaali- ja terveyspalveluiden uudistukset sekä kuntien tehtävien ja velvoitteiden arviointi. 

Näillä kaikille lainsäädännön muutoksilla on merkitystä myös metropolialueella. Metropolialueen hallinnon järjestämistä ei pidä tehdä huomioimatta näitä muutoksia.  Metropolialueen ratkaisujen tulee vahvistaa alueen elinvoimaa ja kilpailukykyä, vähentää kuntien välistä epätervettä kilpailua ja osaoptimointia, poistaa asukkaiden palveluiden käytöltä hallinnollisia raja-aitoja, edistää eheää yhdyskuntarakennetta, järjestää palvelut ja hallinto uudella tavalla nykyistä tehokkaammin ja laadukkaammin sekä turvata osaavan henkilökunnan saatavuus. 

Metropolialueella kuntarakenteen muutokset ja metropolihallinto kytkeytyvät toisiinsa. Kokoomus korostaa, että kuntauudistuksen tulee koskea myös metropolialuetta ja siksi perusratkaisujen tulee olla samat kuin muuallakin Suomessa. Kansallisen kilpailukyvyn ja kasvupotentiaalin kannalta kunta- ja palvelurakenneratakisujen merkitys korostuu metropolialueella. Alueen kilpailukyky on tärkeä koko maalle. Lyhyiden etäisyyksien ja runsaan pendelöinnin vuoksi sekä asukkaiden ja elinkeinoelämän tarpeiden vuoksi kuntarakenteen uudistus on ensisijainen ratkaisu. 

Kuntarakenteen uudistaminen on myös metropolialueella vauhdittunut. Keski-Uudenmaan ja Itä-Uudenmaan kuntien selvitykset ovat käynnistymässä. Läntisellä Uudellamaalla on jo toteutettu laajoja uudistuksia. Myös pääkaupunkiseudulla on toivottavaa arvioida kuntauudistusta metropolihallinnon sijaan. Kuntauudistuksen eteneminen vähentää oleellisesti tarvetta erilliseen metropolihallintoon.

Kokoomus kannattaa kuntaperusteista järjestelmää eikä halua siirtää palveluiden järjestämistä kunnilta maakunnalliseen järjestelmään tai metropolihallinnolle. Asumisen, liikenteen, kaavoituksen, rakentamisen. koulutuksen ja laadukkaiden sosiaali- ja terveyspalveluiden järjestäminen olisi erittäin haastavaa kun vahvojen peruskuntien määrä vähenee, mutta lisäksi tulisi uutena hallintona metropolihallinto.  Parhaiten palvelurakenne ja elinkeinoelämän toimintaedellytykset vahvistuvat kehittämällä kuntarakennetta, siksi peruskuntien keskinäisellä ja valtiovallan kanssa tehtävällä yhteistyöllä tulee olla metropolialueella selkeä oma rooli eikä metropolihallinto tuo siihen lisäarvoa.

Kokoomus kannattaa, että metropolialueella tuetaan jo käynnistymässä olevia selvityksiä ja pääkaupunkiseudulla käynnistetään selvitykset yhdessä valtiovallan kanssa.

Kansallinen Kokoomus r.p.
Taru Tujunen, puoluesihteeri